कुत्ते को बचाने तीन शहरों के चक्कर काटे, कार में सो रहे भारत
इस कहानी को गौर से पढ़िए...। बिलासपुर में रहने वाले भारत मंगनानी को पता चला कि शहडोल में एक कुत्ते का पैर टूट गया है। वो किराए की टैक्सी लेकर शहडोल गया। बिलासपुर लाकर इलाज कराया। बिलासपुर के डॉक्टरों ने कहा कि यहां इलाज नहीं
Bilaspur News: This couple did not take child for street dogs, positive story
इस कहानी को गौर से पढ़िए...। बिलासपुर में रहने वाले भारत मंगनानी को पता चला कि शहडोल में एक कुत्ते का पैर टूट गया है। वो किराए की टैक्सी लेकर शहडोल गया। बिलासपुर लाकर इलाज कराया। बिलासपुर के डॉक्टरों ने कहा कि यहां इलाज नहीं हो पाएगा। अपनी गाड़ी में लेकर भिलाई गया। वहां पिछले 8 दिनों से उसके इलाज के लिए वह रुका हुआ है।
अजीब लगा न सुनकर...लेकिन ये सच है। दरअसल भारत मंगनानी बचपन से ही स्ट्रीट डॉग्स के लिए काम कर रहे हैं, लेकिन इस बार तो एक स्ट्रीट डॉग के लिए उन्हें पिछले 25 दिनों से तीन-तीन शहर भटकना पड़ा। बावजूद इसके वे इलाज में जुटे हुए हैं।
दरअसल उनके मित्रों का एक वॉटसऐप ग्रुप है, जिसमें सभी लोग जानते हैं कि भारत स्ट्रीट डॉग्स के लिए काम करता है। इस ग्रुप में भारत की मित्र पूनम ने शहडोल की एक तस्वीर डाली, जिसमें एक कुत्ता घायल अवस्था में पड़ा था। भारत ने तस्वीर देखकर पूनम को फोन लगाया और जानकारी ली। अगले दिन अपनी पत्नी के साथ किराए की टैक्सी कर निकल गया। इस कुत्ते को बिलासपुर लेकर आए।
बिलासपुर आकर इस कुत्ते का एक्स-रे कराया, तो पता चला कि मेजर डिफेक्ट है। यहां ठीक नहीं हो सकेगा। एक निजी अस्पताल ने एक्स-रे और इलाज किया, लेकिन पैसे नहीं लिए। उन्होंने ही बताया कि भिलाई में डॉ. जसप्रित सिंह हैं, उनके पास ले जाइए। एक सप्ताह पहले भिलाई ले गए। अभी भिलाई में इलाज चल रहा है, वो तबसे वहीं हैं।
पिछले सात-आठ दिनों से कार में सो रहे 
उनके आसपास के मित्रों को पता है कि भारत स्ट्रीट डॉग्स की सेवा करते हैं। इनमें रायपुर के एक मित्र सतनाम सिंह ने उन्हें इस काम के लिए अपनी कार टाटा नैनो दे दी। इसी कार से वे इस कुत्ते को लेकर भिलाई गए हैं। वहां हॉस्पिटल के सामने अपनी कार पार्क कर दी है। इसी में गद्दा बिछाकर रात बिताते हैं, ताकि होटल का किराया न लगे।
पत्नी मोनम कपड़े देने बिलासपुर से दुर्ग गई और वापस आ गई
पहले तो अंदाजा नहीं था कि इस डॉग को बचाने के लिए इतने दिन लग जाएंगे। लिहाजा दो तीन दिन बाद कपड़े गंदे हो गए। उनकी पत्नी मोनम भारत के कपड़े लेकर ट्रेन से दुर्ग स्टेशन पहुंचीं। वहां कपड़े दिए और वहीं से दूसरी ट्रेन पकड़कर वापस घर आ गईं। मोनम ने बताया कि घर पर 18 डॉग्स थे। अगर वो वापस नहीं आती, तो उनकी देखरेख करने वाला कोई नहीं।
17-18 साल पहले शुरू हुआ सिलसिला
बिलासपुर के भारत मंगवानी और उनकी पत्नी मोनम स्ट्रीट डॉग्स की सेवा करती आ रही हैं। बरसों से। भारत ने यह काम 17-18 साल पहले शुरू किया था। आज उनकी उम्र 37 साल है। जब उनकी मोनम से शादी हुई, तो उसने पहली शर्त रखी कि वो कुत्तों की सेवा करना नहीं छोड़ेगा। मोनम मान गईं।
फैसला कर लिया, बच्चा नहीं लेंगे
बात सिर्फ इतनी सी नहीं। बाद के दौर में तो भारत ने यह फैसला कर लिया कि वो बच्चा नहीं लेगा। इसके लिए उसने अपनी पत्नी से बात की। पत्नी मोनम को शुरू में बहुत गुस्सा आया, लेकिन बाद में धीरे धीरे वो भारत की बातों को समझने लगी और पिछले सात-आठ साल से वो इस काम में अपने पति के साथ है...पूरी तरह ।
एम्स दिल्ली के सामने छह कुत्ते के बच्चों को मरते देखा था..
भारत ने बताया कि वो 9वीं कक्षा में था। उनकी मां को कैंसर था। उन्हें इलाज के लिए एम्स दिल्ली ले जाया गया था। उस वक्त रुकने के लिए एक दो लोगों की व्यवस्था थी। उन्हें बाहर सोना पड़ता था। वहां एक डॉगी ने छह बच्चे दिए थे। कुछ ही दिनों में ये बच्चे कहीं कुचलकर तो कहीं बीमार होने से मर गए। इनकी मां इन बच्चों के पास आकर बैठी रहती, रोती। इन्हें देखकर दिमाग में बैठ गया कि इनके लिए काम करुंगा। इसके बाद स्ट्रीट डॉग्स के लिए काम करने का सिलसिला शुरू हो गया। वे कहते हैं कि पिछले 23-24 सालों में उन्होंने 7000 से ज्यादा स्ट्रीट डॉग्स की सेवा की है।
कंस्ट्रक्शन के काम में जुड़े हैं भारत 
भारत कंस्ट्रक्शन के काम से जुड़े हैं। वे अपने काम के बीच से इन स्ट्रीट डॉग्स के लिए समय निकालते हैं। उनका कहना है कि मैं जो कुछ भी कमा रहा हूं, वो सिर्फ इन स्ट्रीट डॉग्स के लिए है। उनका कोई संगठन नहीं है, कोई संस्था नहीं है। सब कुछ वे व्यक्तिगत स्तर पर करते हैं। लेकिन उनसे जुड़े हुए जो लोग उन्हें जानते हैं, वो थोड़ी-थोड़ी मदद करते रहते हैं।